**Terje Vigtel** (født 30. august 1943 på Gol) er en norsk diplomat og bistandsarbeider. 

Vigtel er cand.polit. fra Universitetet i Oslo i 1971 med fagene pedagogikk, statsvitenskap og historie. Han begynte i Norad i 1972, og arbeidet i stor grad med Fredskorpset. I årene 1976–1978 var han assisterende stedlig representant for Norge i Kenya og ledet så Fredskorpskontoret i Norad fram til 1984. Deretter ble han utestasjonert i Zambia som nestleder for stedlig representant fram til 1988. Fra 1991 til 1994 var han stedlig representant i Botswana. I 1995 ble Vigtel avdelingsdirektør i Avdeling for frivillige organisasjoner i Norad og ledet fra 2000 Norads personalavdeling. 

Vigtel var Norges ambassadør i Zambia fra 2004 til 2008. Zambia var i perioden et av de viktigste samarbeidslandene for norsk bistand. Vigtel ga mot slutten av perioden uttrykk for at han anså Zambias største problem for å være korrupsjon, noe som hadde påvirket landets utvikling innen blant annet helse og utdanning. Samtidig viste han til at bistandsprosjekter på den zambiske landsbygda hadde gitt klare resultater. Han anså at Zambia kunne bli et relativt velstående land i løpet av 20 år.

Fra 2008 til 2013 var han som direktør i Avdeling for sivilt samfunn, som forvalter den norske bistandsstøtten til norske og internasjonale frivillige organisasjoner og nettverk. Han er skribenten bak bloggene *Politics of Africa*, som handler om politikk i Afrika og rettet mot Afrika og *Bistand og utvikling*, som tok for seg bistand som virkemiddel for utvikling.

Han er styremedlem i bistandsorganisasjonen Plan siden 2014 og er nestleder i styret i Fairtrade Norge. 

Vigtel vokste opp på Elverum. Han var en lovende sprinter, og kom i studietiden blant annet på Oslos bylag på 100 m. I 1968 kom han med en bestenotering på 11,0 for IK Tjalve godt opp på bladet Friidretts liste over årets beste tider i Norge. 

Vigtel var redaktør for tidsskriftet *Minerva* våren 1966. Han satt i den norske komiteen for FNs internasjonale år for funksjonshemmede, 1981 og var medlem av Katastrofeutvalget i Utenriksdepartementet 1995–1997.

Publikasjoner
-------------

* «Skolesystem og skoleproblemer i et u-land: det kenyanske samfunn i forandring», hovedoppgave i pedagogikk, Universitetet i Oslo, 1971
* «Kenya: et av Norges samarbeidsland i Afrika», Norad, 1976

Referanser
----------

1. ↑  Offisielt fra statsråd, 6. august 2004
2. ↑  Norsk bistand i tall, Norad
3. ↑  Corruption has made life difficult for many - Vigtel, Maravi
4. ↑  Ny avdelingsdirektør i SIVSA Arkivert 12. oktober 2013 hos Wayback Machine. Norad
5. ↑  Organisasjonsoversikt Arkivert 12. oktober 2013 hos Wayback Machine. Norad
6. ↑  «Politics of Africa». *Politics of Africa* **(engelsk)**. Besøkt 25. august 2021.
7. ↑  Bistand og utvikling, Arkivert 12. oktober 2013 hos Wayback Machine. Terje Vigtels blogg
8. ↑  «Styret til Plan International Norge». *Plan International Norge*. 17. januar 2012. Besøkt 25. august 2021.
9. ↑  «Styremedlem». *NoradDev* **(norsk)**. Arkivert fra originalen 25. august 2021. Besøkt 25. august 2021.
10. ↑  «Ansatte - Fairtrade Norge». *www.fairtrade.no*. Arkivert fra originalen 25. august 2021. Besøkt 25. august 2021.
11. ↑  friidrett.no. «Friidrett - årets beste 1968» (PDF). Besøkt 25.08.2021.
12. ↑  Datasamling over statlige styrer, utvalg og råd[*død lenke*], Norsk samfunnsvitenskapelig datatjeneste

Eksterne lenker
---------------

* Politics of Africa, Terje Vigtels blogg om politikk i Afrika og rettet mot Afrika
* Afrika endrer seg, men holder bistanden tritt? Arkivert 25. august 2021 hos Wayback Machine. Artikkel av Terje Vigtel i Bistandsaktuelt 27.02.2020